Nuuskommentaar: Trump: Sy vyande gaan hom mis | Maroela Media
'n Onlangse artikel in die Wall Street Journal getiteld "Addicted to Trump" het bevraagteken wie oudpresident Donald Trump die meeste gaan mis noudat hy die Withuis verlaat het – sy vriende of sy vyande? Die antwoord was dat sy vyande hom beslis die meeste gaan mis.
Die kommentariaat, joernaliste en politieke rolspelers gaan vir etlike maande nog, indien nie jare lank nie, klaagliedere sing oor hoe verskriklik Trump was, hoe ondenkbaar sy 2016-oorwinning was en hoe veragtelik al sy ondersteuners is.
Een van die gewildste stellings is dat Amerika "'n sug van verligting kan slaak noudat dié fascis verwyder is". Vier jaar lank het die linkses gesê dat Trump Hitler is – sonder om die ironie daarvan te waardeer dat iemand wat só iets oor Hitler sou sê dit nét één keer sou kon waag. Daarna sou hy of sy letterlik swyg soos die graf.
Trump was nie foutloos nie, maar hy was beslis ook nie 'n diktator nie. Hy is seker die eerste "fascis" in die geskiedenis van die mensdom wat absoluut in 'n vreedsame oorgang die Withuis verlaat, mag oorhandig en (uiteindelik) sy beste wense vir die volgende administrasie uitgespreek het.
Ongeag wat die linkses vier jaar lank gesê het, was Trump nooit 'n fascis nie. Hy is wel 'n ongeneesbare narcissis. Dit is hierdie narcissisme wat hom uiteindelik die presidensie gekos het, sy nalatenskap groot skade berokken het en sy vyande onnodige ammunisie teen hom gegee het.
Trump het die verkiesing verloor. Indien hy 'n saak vir die teendeel wou maak, moes hy die nodige bewyse lewer om dit te steun. Net omdat hy verloor het, beteken egter nié dat daar nie ongerymdhede was, nié groot foute met die Amerikaanse kieswette en -stelsels is en dat die establishment-media se oneerlikheid nié 'n reuse-invloed op die verkiesing gehad het nie.
Trump kon egter op geen noemenswaardige vlak bewys dat die verkiesing by hom gesteel is, soos wat hy aanvoer nie. Tog kón hy net nie sy trots sluk nie. Trump is in die afgelope twee maande verblind en verdwaas deur sy eiewaan, trots en ongelooflike selfliefde. Dít het waarskynlik ook die Republikeine die senaat gekos – Trump se eiebelang het ongetwyfeld die aandag en politieke motivering van die Georgia-senaatverkiesing getrek.
Dit is waarskynlik ook Trump se opswepende toesprake van die afgelope twee maande wat die politieke klimaat geskep het waarin die Amerikaanse Kongresgebou uiteindelik binnegeval is op 6 Januarie. Dit is debatteerbaar of Trump strafregtelik aanspreeklik gehou kan word. Wat wel duidelik is, is dat hy op 'n morele vlak beslis nie onskuldig is nie.
Trump se absolute blinde narcissisme het ook veroorsaak dat hy teen verskeie goeie rolspelers in die politiek gedraai het. In 'n werklik teleurstellende stap het Trump teen Mike Pence, seker een van die mees opregte mense in die politiek, gedraai – bloot omdat Pence nie Trump bo die Amerikaanse grondwet wou kies nie.
Dit is ook Trump se trots wat gelei het tot sy afwesigheid by pres. Joe Biden se inhuldiging. Hy was eerder besig om die Withuis te ontruim. En dit is dalk ook die hele punt. Trump se afwesigheid by die seremonie spreek van sy reusekarakterfoute. Die feit dat hy vreedsaam, hoewel selfbejammerend, die Withuis verlaat het, spreek daarvan dat hy helaas 'n ongeneesbare narcissis, maar beslis nie 'n fascis is nie.
Trump se narcissisme, wat veral oor die afgelope twee maande 'n hoogtepunt bereik het, het uiteindelik tot voordeel van sy vyande gestrek. Hoewel hy nooit fascisties opgetree het nie, het hulle sy narcissistiese optrede gebruik om al hul vooropgestelde idees oor hom te bevestig.
Die linkses het dit nodig dat Trump 'n diktator moet wees. Vier jaar lank het hulle al hul vooropgestelde idees oor konserwatiewe mense op hom geprojekteer. Trump was vir hulle die vergestalting van die veragtelike, onderdrukkende en wit meerderwaardiges wat volgens hulle konserwatiewe stemmers is. Mense wat nie eintlik 'n stem behoort te hê nie. Mense wat gedwing moet word om te dink, doen en praat soos wat die linkse elite dit wil hê.
Indien Trump 'n fascis is, en sy ondersteuners soos hy is, is die linkses, volgens hul eie oortuiging, reg om dié mense geen stem en plek in die politiek te gee nie. Trump se "fascistiese" aard regverdig dit 100% moreel vir die linkses om almal wat anders as hulle dink en doen bloot te onderdruk.
Op die keper beskou was Trump se laaste paar maande eintlik tragies – in die volle literêre sin van die woord. Verskeie kommentators het Trump al as 'n tragiese karakter of tragiese held bestempel. Dit is 'n karakter wie se grootste karakterfoute hom enersyds in staat stel om te slaag en simpatie by mense te wek, maar op die ou einde altyd sy nederlaag veroorsaak.
Pres. Donald Trump hou 'n trui vas wat die afrigter van die New England Patriots vir hom gegee het. (Foto: Saul Loeb/AFP)
Trump se narcissisme het tot groot mate bygedra tot sy sukses. Dit was juis sy eiewaan, trots en selfliefde wat hom in staat gestel het om teen die establishment op te staan. Hy was 'n politieke buitestander met 'n onwrikbare geloof in homself. Die kombinasie van Trump se karikatuuragtige persoonlikheid en blinde selfliefde was die perfekte ding om die politieke verhoog te ontwrig. Dit was hierdie ontwrigting wat miljoene Amerikaners opnuut 'n stem gegee het – die miljoene Amerikaners wat die linkse elite en establishment dink nie eintlik 'n stem behoort te hê nie.
Dit is egter ook hierdie selfde narcissisme wat nie net tot sy ondergang bygedra het nie, maar ook sy baie belangrike invloed op die politiek en sy ongekende prestasies die afgelope vier jaar verdwerg het.
Die belangrike vraag is hoe die Republikeine hiervan gaan herstel. Hulle kan Trump nie volledig verwerp nie. Tog loop 'n ongetemde Trump-karakter duidelik die risiko om homself uiteindelik te saboteer. Die groot uitdaging gaan wees om Trump se sukses op die politieke landskap na te volg sonder die tragiese aard van sy karakter. Die vraag is dan nou of dit enigsins moontlik is?
Sal wat wil gee om vir Trump as SA president te kry! Met al sy foute….
Ja Trump enige tyd welkom hier.In SA sal hy huis skoonmaak en gou gou die unies vertel waar hulle hoort.Sou regtig wonderlik wees.Amerika is nou baie slegter af.
Die amerikaners gaan nou kom sien wat is n kommunis. Ou biden hoort in die oue te huis.
Se maar in Engels "at least he was not boring!"
Hy was in 'n pos waarvan hy nie die kennis of vaardighede oor beskik nie. Hy het dit verwar met gholf. Kul jou hier en kul jou daar en siedaar alle norme van ordentlikheid en die waarheid verdwyn soos mis voor die son. Hy sal nogals mooi inskakel, as President, van die RSA en oorvat waar die ANC ophou.